Droogte dalk binnekort gebreekDie Suid-Afrikaanse Weerdiens voorspel reën vir groot dele van Suid-Afrika. (Foto: SA Weerdiens) Suid-Afrika kan swaar reën oor die hele land binne die volgende paar maande verwag. Só wys voorspellings van die Suid-Afrikaanse Weerdiens (SAW). “Hierdie reën sal waarskynlik genoeg wees om die droogte te breek,” sê prof. Hannes Rautenbach, dekaan van die Fakulteit Natuurwetenskappe aan Akademia. Volgens die SAW het Suid-Afrika gedurende September ondergemiddelde tot gemiddelde reënval in die meeste dele van die land ervaar. Die enigste plekke wat bogemiddelde reënval gehad het, was geïsoleerde gebiede in die Wes-Kaap en Mpumalanga. Gedurende Julie tot September was dit oor die hele land droog, maar in dele van die Vrystaat, KwaZulu-Natal en die Oos-Kaap was dit uiters droog gewees. Die weerdiens verwag egter dat die hele land vanaf November tot Februarie gemiddelde tot bogemiddelde reënval sal ontvang. Volgens die SAW sal die hele Gauteng, Mpumalanga en KwaZulu-Natal in dié tyd gemiddeld tussen 200 mm en 800 mm reën ontvang. Groot gedeeltes van die Vrystaat, Limpopo en Noordwes kan ook soveel reën verwag. Die Noord-Kaap, Oos-Kaap en Wes-Kaap kan tussen 10 mm en 150 mm verwag. Die kabinet het Vrydag spesifieke klem daarop geplaas dat inwoners van byna alle dele van die land dringend moet besef dat damvlakke kommerwekkend vinnig daal weens min reën en buitengewoon warm temperature, berig Jan-Jan Joubert. Inwoners van Aliwal-Noord, Burgersdorp en Barkly-Oos is die afgelope week deur die plaaslike munisipaliteit aangeraai om kraanwater eers te kook voor hulle dit drink, aangesien die damvlakke baie laag is en water daarom waarskynlik baie vuil is. “Inwoners word ook aangeraai om reënwater op te vang vir huishoudelike gebruik wanneer dit wel reën,” lui ŉ brief vanaf die Joe Gqabi-munisipaliteit. Die Wes-Kaapse kusgebiede, die Boland en die Overberg is die enigste gebiede waar damme meer as 80% vol is, danksy hewige reënbuie verlede naweek. “Waterbesparingsmaatreëls moet dringend ingestel word en elke Suid-Afrikaner kan individueel ŉ bydrae lewer deur byvoorbeeld lekplekke by die owerhede aan te meld, slegs grys water (afloopwater wat reeds huishoudelik gebruik is) vir die natlei van tuine te gebruik en slegs hul tuine voor 06:00 of ná 18:00 nat te lei,” het die parlementêre komitee oor water en sanitasie Vrydag gewaarsku. Die departement van water en sanitasie is intussen besig om gebeurlikheidsplanne en konsepregulasies op te stel indien die watersituasie bly verswak.